Ovo već postaju sizifovske muke za splitske hokejaše na travi. Riječ je o igralištu na Lučcu, koje je gradsko i u blizini škole. Za kraj školske godine sadašnji i nekadašnji učenici su izveli performans s bengalkama i dimnim bombama, donijeli transparente i megafon kako bi iskazali svoje nezadovoljstvo jer će se betonsko zapušteno igralište – urediti.

Da, baš tako. Nekada zapušteni prostor koji je bio javna opasnost dogovorom Grada i kluba hokeja na travi Spartanac krenulo se u uređivanje. Velikim naporima, ulaganjima i prije svega entuzijazmom „spartanci“ su uspjeli dobiti ogroman travnjak koji bi pokrio cijelo igralište, skupili su se i čistili igralište prepuno smeća. Sve je izgledalo gotovo idilično do srijede ujutro.

- Baš smo ostali razočarani. Bale travnjaka teške oko 700 kilograma razbacane u rupe, plastični nosači oko koji su bale namotane izvučene i polomljene. Sve što smo napravili prvog dana postavljanja potpuno devastirano. Pregledom smo utvrdili srećom da travnjak nije uništen. No mnogo truda i novca nam je bespovratno otišlo – ispričao nam je voditelj Spartanca Nikola Barbarić.

Bez obzira na zatečeno stanje momci iz kluba hokeja na travi su se organizirali i odmah krenuli u popravljanje. Istina malo su usporeni radovi, trebat će i asistencija komunalnih službi.

- Moramo ispočetka popraviti ogradu, pozvati kamion dizalicu da nam bale travnjaka izvade iz rupa, angažirati dodatne radnike ... Sve nas to stoji sada više novca, ali entuzijazam nas još drži, preboljet ćemo sve ovo samo da igralište bude uređeno.

U čemu je problem s igralištem Lučac, odavno se zna da je to jedna od onih „crnih rupa“ u kvartu. Godina prepuno smeća i zapušteno, asfaltom se krpalo rupe na betonskom terenu koje je izgledalo nakon svega još i gore. Kome smeta uređenje takvog prostora.

- Nekome smetamo ili je netko poslao potpuno pogrešnu poruku građanima Kotara. Dakle klub hokeja na travi je dobio ovo igralište na korištenje, upravljanje i održavanje. Ono ostaje otvorenog tipa, dostupno svim građanima. Mi smo u dogovoru s Gradom ovaj prostor odlučili urediti kako bi imali prostor za treniranje. Kada klub ne trenira, igralište ostaje svima na korištenje. Nitko djeci iz škole ili kvarta ne brani doći se igrati tamo. Dapače, pozivamo ih neka koriste igralište i čuvaju ga kao svoje – kaže nam Barbarić.

Gorak okus ostaje da je cijeli trud u jednom noćnom pohodu uništen i da se treba raditi od početka. No „spartance“ to ne muči, na rad u teškim uvjetima su navikli.

- Prvi put nakon onih „prosvjeda učenika“ mi se činilo čak i duhovito iskazivanje svog „otpora“. Iako mi nije jasno protiv koga je otpor, kada je jasno da će kvart dobiti uređeno igralište umjesto onog zapuštenog. Sada je već ozbiljnija situacija. Ne bi želio podnositi nikakve prijave, da netko bude kažnjavan, ali ne bih volio niti da se ponove ovakve situacije. Dopustite nam da uredimo igralište za dobrobit svih, hokejaši će imati travnjak za treninge, kotar će dobiti uređen prostor da se svi zabavljaju i igraju – zaključuje Nikola Barbarić.